Broj: 711-I-840-P-245-18/19-09-16

Zagreb, 01. ožujka 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Dražena Vranića, općinskog načelnika Općine Kostrena,** na 40. sjednici, održanoj 1. ožujka 2019.g. donosi sljedeću

**ODLUKU**

**Postupak za odlučivanje o sukobu interesa protiv dužnosnika Dražena Vranića, općinskog načelnika Općine Kostrena, neće se pokrenuti s obzirom da na temelju prikupljenih podataka i dokumentacije ne proizlazi da je dužnosnik počinio povredu odredbi ZSSI-a ili načela postupanja prilikom obnašanja dužnosti općinskog načelnika Općine Kostrena, a vezano za imenovanje Žarka Potočnjaka na funkciju predsjednika Odbora za urbanizam i prostorno uređenje Općinskog vijeća Općine Kostrena i stupanja u poslovne odnose Općine Kostrena s trgovačkim društvom POTOČNJAK d.o.o., u vlasništvu Žarka Potočnjaka.**

Obrazloženje

Povjerenstvo je 10. srpnja 2018.g. zaprimilo anonimnu prijavu mogućeg sukoba interesa podnesenu protiv dužnosnika Dražena Vranića, općinskog načelnika Općine Kostrena, koja je zaprimljena u knjizi ulazne pošte Povjerenstva pod brojem: 711-U-2164-P-245/18-01-5, povodom koje se vodi predmet broj P-245/18.

U prijavi se u bitnom ukazuje kako je jedan od donatora izborne promidžbe za izbor općinskog načelnika Općine Kostrena bilo trgovačko društvo POTOČNJAK d.o.o., u vlasništvu Žarka Potočnjaka, koji je imenovan na funkciju predsjednika Odbora za urbanizam i prostorno planiranje Općinskog vijeća Općine Kostrena, a spomenutom trgovačkom društvu dodjeljuju se poslovi koji se financiraju iz proračuna Općine Kostrena.

Uz prijavu, dostavljene su preslike: Izvješća o primljenim donacijama za financiranje izborne promidžbe u razdoblju od 24. 04. 2017. . do 20. 06. 2017.g., za Dražena Vranića, nositelja kandidacijske liste grupe birača, Izvješća o primljenim donacijama za financiranje izborne promidžbe u razdoblju od 30. 03. 2017.g. do 11. 05. 2017.g., za Dražena Vranića, Odluke o izboru članova Odbora za urbanizam i prostorno planiranje od 19. srpnja 2017.g., Odluke od 14. studenog 2017.g. o izboru trgovačkog društva POTOČNJAK d.o.o. za idejni projekt za lokacijsku dozvolu ceste Žurkovo, te Odluke od 12. lipnja 2018.g. o izboru trgovačkog društva POTOČNJAK d.o.o. za projekt stambenih kuća Paveki.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je radi provjere osnovanosti i vjerodostojnosti navoda iz podnesene anonimne prijave, te donošenja odluke o tome postoje li okolnosti koje ukazuju na moguću povredu odredbi ZSSI-a ili načela postupanja prilikom obnašanja dužnosti od nadležnih tijela prikupilo potrebne podatke i dokumentaciju.

Člankom 3. stavkom 1. podstavkom 43. ZSSI-a propisano je da su načelnici i njihovi zamjenici dužnosnici u smislu odredbi ZSSI-a, stoga je Dražen Vranić, povodom obnašanja dužnosti općinskog načelnika Općine Kostrena, obvezan postupati sukladno odredbama ZSSI-a.

Uvidom u Registar dužnosnika kojeg vodi Povjerenstvo utvrđeno je kako dužnosnik Dražen Vranić obnaša dužnost općinskog načelnika Općine Kostrena od 12. lipnja 2017.g.

Uvidom u podatke nadležnog sudskog registra Trgovačkog suda u Rijeci, Povjerenstvo je utvrdilo kako je pod matičnim brojem subjekta: 040018892, OIB: 72277463094, upisano trgovačko društvo POTOČNJAK d.o.o., čiji je jedini osnivač i direktor Žarko Potočnjak, ovlašten zastupati trgovačko društvo pojedinačno i samostalno.

Na zahtjev Povjerenstva, Općina Kostrena, u očitovanju od 30. kolovoza 2018.g., KLASA: 023-03/18-01/03, URBROJ: 2170-07-03-18-2, navodi kako je Općina Kostrena u razdoblju od lipnja 2017.g. do dana izrade očitovanja u dva slučaja stupila u poslovne odnose s trgovačkim društvom POTOČNJAK d.o.o., uz napomenu kako su i prijašnjih godina (od 2010. g.) više puta stupali u poslovne odnose sa spomenutim trgovačkim društvom. Riječ je o poslovnim odnosima koji su se odnosili na izradu idejnog projekta rekonstrukcije nerazvrstane ceste Žurkovo, vrijednost usluge bila je 37.600,00 kuna bez PDV-a, a odluku je donio općinski načelnik Općine Kostrena 14. studenog 2017.g. nakon provedenog postupka jednostavne nabave u skladu s Pravilnikom o provedbi postupka jednostavne nabave i sastavljenog Zapisnika ovlaštenih predstavnika Općine Kostrene, te izradu idejnih projekata za ishođenje lokacijskih dozvola - stambene zgrade Paveki u Kostreni, vrijednost usluge bila je 30.000,00 kuna bez PDV-a, a odluku je donio općinski načelnik Općine Kostrena 12. lipnja 2018.g. nakon provedenog postupka jednostavne nabave u skladu s Pravilnikom o provedbi postupka jednostavne nabave i sastavljenog Zapisnika ovlaštenih predstavnika Općine Kostrene.

Uz očitovanje, dostavljena su preslike: poziva za dostavu ponude, ponude, zapisnici ovlaštenih predstavnika, odluke općinskog načelnika Općine Kostrena, ugovora koji se odnosi na Idejni projekt rekonstrukcije nerazvrstane ceste Žurkovo i Uslugu izrade idejnih projekata za ishođenje lokacijskih dozvola - stambene zgrade Paveki u Kostreni, te Pravilnik o provedbi postupka jednostavne nabave (Službene novine Općine Kostrena, br. 3/17.).

Na dodatni zahtjev Povjerenstva, Općina Kostrena uz dopis od 4. listopada 2018.g., KLASA: 023-03/18-01/03, URBROJ: 2170-07-03-18-4, dostavila je presliku Zapisnika s 2. sjednice Općinskog vijeća Općine Kostrena, održane 19. srpnja 2017.g., KLASA: 021-05/17-01/9, URBROJ: 2170-07-01-17-2, na kojoj je donesena Odluka o izboru članova Odbora za urbanizam i prostorno planiranje Općinskog vijeća Općine Kostrena.

Na dodatni zahtjev Povjerenstva, Općina Kostrena u očitovanju od 23. studenog 2018. g., KLASA: 023-03/18-01/03, URBROJ: 2170-07-01-18-6, pojašnjava kako je prilikom izbora članova radnih tijela Općinskog vijeća Općine Kostrena, a s ciljem transparentnosti rada odbora, postojao dogovor između stranaka i nezavisnih lista čiji su članovi izbrani u Općinsko vijeće Općine Kostrena. Dogovor je bio da svaka od stranaka, odnosno nezavisnih lista, predloži određenog kandidata za imenovanje u pojedini odbor, te njegovo ime dostavi Odboru za izbor i imenovanje. Odbor je potom, kao ovlašteni predlagatelj, na temelju članka 19. stavka 3. Poslovnika Općinskog vijeća Općine Kostrena (Službene novine Primorsko-goranske županije, br. 46/09., 15/13., 38/13., 11/14., 17/14.), koji je tada bio na snazi, predložio Općinskom vijeću Općine Kostrena imenovanje članova odbora. U očitovanju se napominje kako je Općinsko vijeće Općine Kostrena prijedloge Odbora za imenovanje članova svih radnih tijela, tako i Odbora za urbanizam i prostorno uređenje, jednoglasno prihvatilo, kao i u slučaju Žarka Potočnjaka, kojeg su općinski vijećnici Općine Kostrena sa Nezavisne liste Dražena Vranića predložili na funkciju predsjednika Odbora za urbanizam i prostorno uređenje Općinskog vijeća Općine Kostrena.

Uz očitovanje, dostavljena je preslika Zapisnika s 1. sjednice Općinskog vijeća Općine Kostrena, održane 5. srpnja 2017.g., KLASA: 021-05/17-02/1, URBROJ: 2170-07-01-17-3.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 4. stavkom 5. ZSSI-a propisano je da su povezane osobe, u smislu ZSSI-a, osobe koje se, u smislu članka 4. stavka 2. ZSSI-a, smatraju članovima obitelji dužnosnika, te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Na temelju prikupljene dokumentacije i provedenog postupka utvrđeno je kako dužnosnik Dražen Vranić obnaša dužnost općinskog načelnika Općine Kostrena u prvom mandatu od 12. lipnja 2017. g., a Općina Kostrena je od stupanja na javnu dužnost imenovanog dužnosnika s trgovačkim društvom POTOČNJAK d.o.o. stupila dva puta u poslovne odnose sa spomenutim trgovačkim društvom. Međutim, Općina Kostrena stupala je u poslovne odnose sa trgovačkim društvom POTOČNJAK d.o.o. i ranije, od 2010.g. U odnosu na razdoblje od stupanja na javnu dužnost dužnosnika Dražena Vranića utvrđeno je kako se radilo o poslovnim odnosima koji su zasnovani nakon provedenog postupka jednostavne nabave u skladu s Pravilnikom o provedbi postupka jednostavne nabave, na način da je Jedinstveni upravni odjel Općine Kostrena uputio Poziv za dostavu ponude elektroničkom poštom trima trgovačkim društvima, među kojima i trgovačkom društvu POTOČNJAK d.o.o. Zapisnikom sa sastanka ovlaštenih predstavnika Općine Kostrena, kojeg su činili viši stručni suradnici za komunalne poslove i zaštitu okoliša u slučaju odabira ponude za izradu idejnog projekta rekonstrukcije nerazvrstane ceste Žurkovo, odnosno pročelnik Jedinstvenog upravnog odjela – dipl. inženjer građevine i viši stručni suradnik za komunalne poslove i zaštitu okoliša u slučaju odabira ponude za izradu idejnih projekata za ishođenje lokacijskih dozvola – stambene zgrade Paveki u Kostreni, predloženo je općinskom načelniku da se za poslove izrade idejnog projekta rekonstrukcije nerazvrstane ceste Žurkovo i idejnih projekata za ishođenje lokacijskih dozvola – stambene zgrade Paveki u Kostreni odabere trgovačko društvo POTOČNJAK d.o.o., s obzirom da je kriterij za odabir ponude bila najniža cijena, a ponuda spomenutog trgovačkog društva u oba slučaja bila je najniža. Slijedom toga, općinski načelnik Općine Kostrena Dražen Vranić donio je Odluke 14. studenog 2017. g. i 12. lipnja 2018. g. kojima je odabrano trgovačko društvo POTOČNJAK d.o.o., a potom je s navedenim trgovačkim društvom 15. studenog 2017.g. zaključio je Ugovor o izradi projektne dokumentacije za idejni projekt s ishođenjem lokacijske dozvole za rekonstrukciju nerazvrstane ceste Žurkovo, te 15. lipnja 2018. g. Ugovor o izradi projektne dokumentacije za idejni projekt s ishođenjem lokacijskih dozvola stambene zgrade Paveki u Kostreni.

Nadalje, u odnosu na imenovanje Žarka Potočnjaka na funkciju predsjednika Odbora za urbanizam i prostorno uređenje Općinskog vijeća Općine Kostrena, koji je ujedno i vlasnik trgovačkog društva POTOČNJAK d.o.o., a koje trgovačko društvo je odabrano kao izvršitelj prethodno navedenih poslova za potrebe Općine Kostrena, Povjerenstvo je utvrdilo kako je člankom 28. Poslovnika o radu Općinskog vijeća Općine Kostrena (Službene novine Općine Kostrena, br. 4/18.) propisano da Odbor za urbanizam i prostorno uređenje ima predsjednika, zamjenika i tri člana, a predsjednik Odbora bira se u pravilu iz redova vijećnika. Žarko Potočnjak imenovan je na funkciju predsjednika Odbora za urbanizam i prostorno uređenje Općinskog vijeća Općine Kostrena jednoglasnom odlukom Općinskog vijeća Općine Kostrena od 5. srpnja 2017.g., a na funkciju je predložen od strane općinskih vijećnika Općine Kostrena izabranih sa Nezavisne liste Dražena Vranića.

Uvidom u Izvješća o primljenim donacijama za financiranje izborne promidžbe utvrđeno je kako je trgovačko društvo POTOČNJAK d.o.o. jedan od četiri donatora Dražena Vranića kao nositelja kandidacijske liste grupe birača, ali nije bio donator Draženu Vraniću kao kandidatu za općinskog načelnika Općine Kostrena.

Povjerenstvo ukazuje kako je kroz svoju dosadašnju praksu zauzelo načelan stav da se članstvo dužnosnika i druge fizičke osobe u istoj političkoj stranci ili izbornoj koaliciji stranaka samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost na državnoj, lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani. Međutim, samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala dužnosnika Dražena Vranića s imenovanjem Žarka Potočnjaka na funkciju predsjednika Odbora za urbanizam i prostorno uređenje Općinskog vijeća Općine Kostrena i odabir trgovačkog društva POTOČNJAK d.o.o. za izvršavanje poslova za potrebe Općine Kostrena, osim činjenice da je trgovačko društvo u vlasništvu Žarka Potočnjaka bilo donator za financiranje izborne promidžbe njegove kandidacijske liste: DRAŽEN VRANIĆ – nositelj kandidacijske liste grupe birača.

U provedenom postupku Povjerenstvo iz prikupljenih podataka i dokumentacije radi provjere navoda o mogućem sukobu interesa dužnosnika Dražena Vranića u odnosu naimenovanje Žarka Potočnjaka na funkciju predsjednika Odbora za urbanizam i prostorno uređenje Općinskog vijeća Općine Kostrena, kao i dodjeljivanje poslova trgovačkom društvu POTOČNJAK d.o.o., u vlasništvu imenovanog predsjednika Odbora za urbanizam i prostorno uređenje Općinskog vijeća Općine Kostrena, nije steklo saznanja koja upućuju na moguću povredu odredbi ZSSI-a ili načela postupanja prilikom obnašanja javne dužnosti pa je donesena odluka kao što je navedeno u izreci ovog akta.

Povjerenstvo ističe kako se ukazuje potreba za transparentnijim postupanjem prije zasnivanja poslovnih odnosa s trgovačkim društvima koji su bili donatori za financiranje izborne promidžbe političkih stranaka ili kandidata, u svrhu jačanja transparentnosti u obnašanju javnih dužnosti i čuvanja vlastitog integriteta dužnosnika. To se može postići upućivanjem javnog poziva za dostavu ponuda, dostavom ponuda u zatvorenim omotima te javnim otvaranjem pristiglih ponuda od strane povjerenstva osnovanog s tom svrhom, koje bi sve zapisnički konstatiralo, a u konačnici javnim objavljivanjem tog zapisnika i odgovarajuće odluke službenim internetskim stranicama javnopravnog tijela. Na taj bi se način ujedno i zadovoljila potreba zainteresirane javnosti za kontrolom provedbe postupaka javne nabave i zasnivanja poslovnih odnosa s tijelom javne vlasti kao i provođenjem nadzora nad izvršavanjem preuzetih poslovnih obveza.

PREDSJEDNICA POVJERENSTVA

Nataša Novaković, dipl. iur.

DOSTAVITI:

1. Dužnosnik Dražen Vranić, elektronička dostava
2. Objava na internetskoj stranici Povjerenstva
3. Pismohrana